Krejcir en kie in die hof | Maroela Media
Staatsaanklaer Louis Mashiane het die hof vir minstens drie weke uitstel gevra omdat hulle hul ondersoek wil afhandel.
Piet du Plessis, vir Krejcir, het egter gesê ŉ uitstel is onredelik en benadeel sy kliënt omdat hy tot dan in aanhouding moet bly.
Krejcir, Siboniso Miya, Sandton-sakeman Desai Luphondo en twee lede van die Valke, ao Samuel Modise Maropeng en George Jeff Nthoroane, staar aanklagte van ontvoering, aanranding en poging tot moord in die gesig. Miya is in Januarie in hegtenis geneem. Die ander vier mans is in November 2013 in hegtenis geneem.
Meer as 20 polisiebeamptes, waarvan sommige gewapen was, het die hofverrigtinge bygewoon. Daar was streng sekuriteit buite die hof en die strate is gedeeltelik gesluit.
Landdros Reginald Dama het Vrydag die staat se aansoek vir uitstel goedgekeur nadat Mashiane aangedui het ŉ mediese sertifikaat is nog uitstaande. Hy het ook aan die hof gesê die polisie is nog op soek na ander verdagtes.